ጠቅላይ ሚኒስትር ሀይለማርያም ለኢጋድ ስብሰባ ናይሮቢ ገቡ
 ጠቅላይ ሚኒስትር ኃይለማርያም ደሳለኝ በደቡብ ሱዳን ለተከሰተው የፖለቲካ ቀውስ መፍትሔ ለማፈላለግ በጁባ ቆይታ አድርገዋል፡፡አቶ ሀይለማርያም የደቡብ ሱዳን  ፕሬዚዳንት ሳልቫ  ኪር ጋር  ተገናኝተው የተወያዩ ሲሆን፥ ውይይታቸውንም በዝግ ስብሰባ ነው ያካሄዱት፡፡ከሳልቫ ኪር ጋር የነበራቸውን ቆይታ እንደጨረሱም ተካሂዷል ከተባለው መፈንቅለ መንግስት ሙከራ በኋላ ከታሰሩ ፖለቲከኞች ጋር ተወያይተዋል። ከፖለቲከኞቹ ጋር  በአሁኑ ወቅት በአገሪቱ ያለውን ግጭት ለማስቆም የሚረዳ ገንቢ ውይይት ማድረጋቸውን ነው የገለፁት።የወቅቱ የአፍሪካ ሕብረት ሊቀመንበር የሆነችው ኢትዮጵያ ለአካባቢው ሰላም ከምትጫወተው ሚና አንፃር በደቡብ ሱዳን ያሉ የፖለቲካ ሃይሎችን ለማደራደር ትልቅ ሚና እንደሚኖራት ይታመናል፡፡ጠቅላይ ሚኒስትር ሀይለማርያም የጁባ ቆይታቸውን አጠናቀውም ለምስራቅ አፍሪካ የልማት በይነ መንግስታት /ኢጋድ/ ስብሰባ ኬኒያ ናይሮቢ ገብተዋል።የናይሮቢው የኢጋድ የመሪዎች ጉባኤ የወቅቱን የደቡብ ሱዳን ቀውስ አጀንዳ ያደርጋል ተብሎ ይጠበቃል ሲል ኤፍ ቢ ሲ ዘገባ ያስረዳል።